Aberne fra Asserbo shorter Vestas i nyt tradingeksperiment

Penge Eksklusivt for kunder

Ved hjælp af græshopper og bananer, bundet fast til et lykkehjul, har en flok aber fra Asserbo tilfældigt plukket de første handler i Daytrader.dk’s nye tradingeksperiment, der indledes 3. oktober.



Prøvelsen går ud på, at deltagerne skal opnå et bedre afkast end aberne ved at deltage i en investeringsundervisningsrække med indlæg fra professionelle, bl.a. Saxo Bank, og med den baggrund foretage handler.



“Vi holder med menneskerne, for vi vil gerne tage udgangspunkt i den store interesse, der er for at handle, og samtidigt give folk de bedste muligheder for at gøre noget, der ikke er drevet af tilfældigheder,” siger Christian Jain Kongsted, der sammen med Erik Bork står bag Daytrader.dk.



Aber med bind for øjnene



Aberne kommer ind i billedet, fordi Princeton University professoren i økonomi Burton G. Malkiel i 1973 udgav bogen “A Random Walk Down Wall Street”, hvori han skrev, at en abe med bind for øjnene, der kaster med dartpile mod avisernes kurslister, kan vælge en portefølje, der vil klare sig lige så godt som en portefølje, der bliver nøje sammensat af eksperter.



“Vi vil gerne tage ham på ordet,” siger Christian Jain Kongsted, der dog erkender, at det ikke er praktisk muligt at gøre abernes og deltagernes investeringsmuligheder 100 procent ens, dermed bliver eksperimentet mere af en symbolsk karakter.



Aberne kan f.eks. ikke handle i samtlige globale aktier, obligationer, valutaer og råvarer, men i et lille udvalg, som Daytrader.dk har valgt på baggrund af, hvilke aktiver der er mest populære.



På lykkehjulet har de gjort det muligt for aberne både at gå lang (tro på stigning) og short (spekulere i et fald) i de forskellige aktiver, fortæller Christian Jain Kongstad.



“De shorter Vestas og går lang i guld og Genmab. Lige det ser faktisk ikke så dumt ud,” siger Christian Jain Kongsted, men han tilføjer, at abernes portefølje bærer præg af, at der ikke er nogen overordnet strategi.



“Det er naturligt, når positionerne er tilfældigt udvalgt. Nogle af positionerne kan dog give mening, mens andre måske er mindre indlysende. Eksempelvis vil aberne med en lang position i guld være godt positioneret, hvis der skulle opstå uro på aktiemarkedet. Ud fra teknisk analyse kan det også give mening at gå short i Vestas, men vi ville nok ikke selv have turdet gå short i Chr. Hansen, som har været inde i en længere, positiv trend. Nu har vi sat 100.000 kr. på spil, og det er med spænding og en vis nervøsitet, at vi lader aberne overtage styringen.”



80 dages forløb



Tradingeksperimentet løber over 80 dage, hvor deltagerne kan handle så meget de vil, mens aberne kun får lov at handle tre gange.



Deltagerne handler for deres egne penge og alt afhængigt af, hvilken platform de vælger, skal der som minimum foretages et indskud på 500 dollar (ca. 3150 kr.) eller 10.000 kr., mens aberne handler for 100.000 kr., som Daytrader.dk har valgt at donere.



Men pengene er kun til låns, forsikrer Christian Jain Kongsted, men hvis aberne klarer sig godt, vil ejermanden muligvis få en belønning for at låne aberne ud til eksperimentet.



Sådan har aberne handlet:



Lang i EUR/USD

Short i Exxonmobil

Lang i Genmab

Short i Chr. Hansen

Lang i A.P. Møller-Mærsk

Short i Vestas

Lang i guld

Short i Bank of America



Daytrader.dk har senest gennemført et eksperiment, hvor deltagerne skulle handle mod Daytrader.dk’s børsrobot. Det gik knapt så godt for Daytrader.dk, der blev ramt af et flashcrash i pundet, hvilket betød, at børsrobotten tabte 24 pct. af pengene.



“Interessen var heller ikke så stor, som vi kan se nu. Folk vil gerne handle mod aberne, og vi kan se, at folk via Facebook udfordrer hinanden,” siger Christian Jain Kongsted.



Lige nu er der i underkanten af 1000 interesserede, men der er altid væsentligt færre, der ender med at gennemføre hele eksperimentet.



“Vi håber at komme op på 100-200 personer, der gennemfører hele forløbet.”





